|  |
| --- |
| PATVIRTINTA  Kėdainių r. Šėtos gimnazijos  direktoriaus 2023 m. spalio 13 d.  įsakymu Nr. V-153 |

**GIMNAZIJOS DARBUOTOJŲ VEIKSMŲ, ĮTARUS MOKINĮ VARTOJUS ALKOHOLĮ, TABAKĄ IR (AR) KITAS PSICHIKĄ VEIKIANČIAS MEDŽIAGAS,**

**TVARKOS APRAŠAS**

**I. Bendrosios nuostatos**

1. Tvarkos aprašas (toliau – Aprašas) parengtas vadovaujantis Lietuvos Respublikos sveikatos apsaugos ministro ir švietimo ir mokslo ministro 2016 m. liepos 21 d. įsakymu Nr. V-966/V-672 „Visuomenės sveikatos priežiūros mokykloje tvarkos aprašas“; Lietuvos Respublikos sveikatos apsaugos ministro 2011 m. rugpjūčio 10 d. įsakymu Nr. V-773 „Dėl Lietuvos higienos normos HN 21:2011 „Mokykla, vykdanti bendrojo ugdymo programą. Bendrieji sveikatos saugos reikalavimai“; Lietuvos Respublikos švietimo ir mokslo ministro 2012 m. rugpjūčio 28 d. įsakymu Nr. V-1268 patvirtintomis „Rekomendacijomis dėl poveikio priemonių taikymo netinkamai besielgiantiems mokiniams“; Lietuvos Respublikos Vyriausybės 2007 m. spalio 2 d. nutarimu Nr. V-1071 ,,Dėl Lietuvos Respublikos Vyriausybės 2002 m. balandžio 2 d. nutarimo Nr. 437 ,,Dėl Ankstyvo vaikų (moksleivių) psichiką veikiančių medžiagų vartojimo nustatymo tvarkos patvirtinimo“ pakeitimu“; Lietuvos Respublikos Narkotikų ir alkoholio departamento 2023 m. metodinėmis rekomendacijomis ,,Psichoaktyviosios medžiagos ir mokykla: prevencijos ir intervencijos gairės“; Kėdainių r. Šėtos gimnazijos direktoriaus 2023 m. rugsėjo 1 d. įsakymu Nr. V-127,,Dėl mokinio elgesio tvarkos aprašo tvirtinimo“.
2. Šiame Apraše vartojamos sąvokos:

**Ankstyvoji intervencija** – psichologinės, socialinės pedagoginės pagalbos priemonės, taikomos vaikams po to, kai nustatoma, kad jie vartoja psichiką veikiančias medžiagas, skirtos skatinti nevartoti šių medžiagų

**Apsinuodijimas** – patologinė organizmo būklė, kurią sukelia narkotinių, psichotropinių, kitų psichiką veikiančių medžiagų vartojimas.

**Apsvaigimas** – psichikos būsena ar elgesio sutrikdymas, kuriuos sukelia pavartotos narkotinės, psichotropinės, kitos psichiką veikiančios medžiagos.

**Medicininė apžiūra** – specialių žinių ir reikiamą kvalifikaciją turinčių visų rūšių asmens sveikatos priežiūros įstaigų asmens sveikatos priežiūros specialistų, kuriems Lietuvos Respublikos teisės aktų nustatyta tvarka suteikta teisė atlikti medicininę apžiūrą, atliekami veiksmai, kuriais nustatoma, ar vaikas vartoja narkotines, psichotropines, kitas psichiką veikiančias medžiagas, yra apsvaigęs nuo šių medžiagų, apsinuodijęs jomis.

**Narkotinės ir psichotropinės medžiagos** – gamtinės ar sintetinės medžiagos, kurios įrašytos į narkotinių ir psichotropinių medžiagų sąrašus, patvirtintus sveikatos apsaugos ministro 2000 m. sausio 6 d. įsakymu Nr. 5 (Žin., 2000, Nr. [4-113](http://www3.lrs.lt/cgi-bin/preps2?a=94030&b=)).

**Psichiką veikiančios medžiagos** – psichoaktyvios medžiagos, sukeliančios psichikos ir elgesio sutrikimus, kurie klasifikuojami pagal 10-osios redakcijos Tarptautinę statistinę ligų ir sveikatos problemų klasifikaciją (TLK-10), pradėtą naudoti vadovaujantis sveikatos apsaugos ministro 1996 m. spalio 28 d. įsakymu Nr. 542 (Žin., 2001, Nr. [50-1758](http://www3.lrs.lt/cgi-bin/preps2?a=137884&b=)).

**Sveikatos priežiūros paslaugos** – vaiko sveikatos būklės vertinimas, psichikos ir elgesio sutrikimų diagnostika, gydymas ir slauga.

**Vaikas** – žmogus, neturintis 18 metų, išskyrus tuos atvejus, kai Lietuvos Respublikos įstatymai numato kitaip.

**Mokinys** – asmuo, kuris mokosi.

**Vaiko atstovai pagal įstatymą** – tėvai, įtėviai, globėjai, rūpintojai.

**Visuomenės sveikatos priežiūros specialistas, vykdantis sveikatos priežiūrą mokykloje** – asmuo, įgijęs visuomenės sveikatos priežiūros specialisto profesinę kvalifikaciją Lietuvos Respublikos teisės aktų nustatyta tvarka.

1. Požymiai, kuriems esant galima įtarti, kad asmuo yra neblaivus ar apsvaigęs nuo psichiką veikiančių medžiagų:
   1. neadekvati elgsena (susijaudinęs, dirglus, agresyvus, vangus ir kiti požymiai);
   2. nerišli kalba;
   3. nekoordinuoti judesiai, nestabili laikysena;
   4. vyzdžio dydis ir reakcija į šviesą. Esant stimuliatorių intoksikacijai, atmerkus voką po 15 sek., krintant tiesioginei šviesai, vyzdys lieka išsiplėtęs, opiatų intoksikacijai – vyzdys lieka susitraukęs, hašišo ir marihuanos intoksikacijai – vyzdys pulsuoja didėjančiai (pastaba: vyzdys pulsuoja bet kuriuo atveju 3,0– 3,5 mm diametru net ir nevartojus psichoaktyviųjų medžiagų);
   5. Nistagmas – ritmiškas, nevalingas abiejų akių obuolių trūkčiojimas. Akys tikrinamos atskirai, 40–50 cm atstumu nuo akių vertikaliai ir horizontaliai judinant objektą, kurį tiriamasis, nejudindamas galvos, turi stebėti akimis apie 4 sek. Akies obuolių trūkčiojimas gali būti apsvaigimo ženklas;
   6. pulso dažnis. Tikrinama uždėjus du pirštus ant plaštakos arterijos. Normalus pulsas yra 60–90 tvinksnių per minutę. Priklausomai nuo vartotos psichoaktyviosios medžiagos, pulsas sulėtėja arba padažnėja;
   7. dūrių žymės. Jeigu psichoaktyviosios medžiagos švirkščiamos, lieka dūrio žymės, kurios laikui bėgant keičiasi: 0–8 val. – raudona dėmė (paraudęs ratas); 8–96 val. – šviesaus sukrešėjusio kraujo pėdsakai; 5–14 dienų – tamsios dėmės; 14 dienų ir daugiau – dėmės išnyksta;
   8. kvapas. Pavartojus alkoholio jaučiamas alkoholio kvapas iš burnos ar nuo drabužių, marihuanos – keistas, neįprastas, cheminių medžiagų kvapas;
   9. kiti detalūs išvaizdos, elgesio požymiai, pagal kuriuos galima įtarti apsvaigimą nuo psichoaktyviųjų medžiagų (1 priedas).

**II. VAIKŲ, GALIMAI VARTOJANČIŲ NARKOTINES, PSICHOTROPINES, KITAS PSICHIKĄ VEIKIANČIAS MEDŽIAGAS, NUSTATYMO ORGANIZAVIMAS GIMNAZIJOJE**

1. Gimnazijos darbuotojai, įtarę, kad mokinys Gimnazijos teritorijoje vartoja narkotines, psichotropines ar kitas psichiką veikiančias medžiagas, yra apsvaigęs galimai nuo šių medžiagų, nedelsdami informuoja apie tai Gimnazijos direktorių ar jo įgaliotus asmenis, socialinį pedagogą, taip pat visuomenės sveikatos priežiūros specialistą, vykdantį sveikatos priežiūrą mokykloje, jo darbo metu.
2. Gimnazijos direktorius ar jo įgalioti asmenys, esant šio Aprašo 4 punkte nurodytoms aplinkybėms:
   1. nedelsdami informuoja mokinio atstovus pagal įstatymą (tėvus, globėjus, rūpintojus) apie įtarimą, kad vaikas galimai vartoja narkotines, psichotropines, kitas psichiką veikiančias medžiagas, yra galimai apsvaigęs nuo šių medžiagų;
   2. nedelsiant kviečia atvykti tėvus (globėjus, rūpintojus) pokalbiui į Gimnaziją ir rekomenduoja kreiptis į asmens sveikatos priežiūros įstaigas, teikiančias sveikatos priežiūros paslaugas, kuriose galima nustatyti ar mokinys vartoja psichoaktyviąsias medžiagas, yra apsvaigęs nuo šių medžiagų, apsinuodijęs jomis;
   3. informuoja vaiką, vaiko atstovus pagal įstatymą apie institucijas, įstaigas, organizacijas, teikiančias psichologinę, socialinę, teisinę ar kitą pagalbą;
   4. organizuoja tolesnę pagalbą mokiniui, jo atstovams bei visai Gimnazijos bendruomenei.
3. Gimnazijos darbuotojai įtarę, kad mokinys Gimnazijos teritorijoje yra galimai apsinuodijęs psichoaktyviosiomis medžiagomis ir jo sveikatai ar gyvybei gresia pavojus:
   1. nedelsdami suteikia mokiniui pirmąją pagalbą, vadovaujantis Gimnazijos pirmosios pagalbos organizavimo tvarka;
   2. nedelsdami kviečia greitąją medicinos pagalbą;
   3. nedelsdami informuoja apie tai Gimnazijos direktorių ar jo įgaliotus asmenis, taip pat visuomenės sveikatos priežiūros specialistą, vykdantį sveikatos priežiūrą mokykloje, jo darbo metu.
   4. skubiai telefonu informuoja mokinio atstovus pagal įstatymą (tėvus, globėjus, rūpintojus);
   5. iki kol atvyksta greitoji medicinos pagalba ir mokinio atstovai pagal įstatymą (tėvai, globėjai, rūpintojai), su nukentėjusiuoju lieka Gimnazijos administracijos atstovas ar jo paskirtas asmuo;
   6. nedelsiant raštu informuojama apie mokinio galimą apsinuodijimą psichiką veikiančiomis medžiagomis teritorinė policijos įstaiga ir (ar) Vaiko teisių apsaugos ir įvaikinimo skyrius pagal mokinio gyvenamąją vietą.
4. Visuomenės sveikatos priežiūros specialistas, vykdantis sveikatos priežiūrą gimnazijoje, savo darbe vadovaujasi Lietuvos Respublikos įstatymais, Sveikatos priežiūros mokykloje tvarkos aprašu, patvirtintu sveikatos apsaugos ministro ir švietimo ir mokslo ministro 2005 m. gruodžio 30 d. įsakymu Nr. V-1035/ISAK-2680 (Žin., 2005, Nr. [153-5657](http://www3.lrs.lt/cgi-bin/preps2?a=268649&b=)), kitais šio specialisto teises ir pareigas nustatančiais teisės aktais.
5. Gimnazijos direktorius:
   1. užtikrina, kad būtų įgyvendinama narkotinių, psichotropinių, kitų psichiką veikiančių medžiagų vartojimo prevencija, ankstyvoji intervencija skirta mokiniams, vartojantiems narkotines, psichotropines, kitas psichiką veikiančias medžiagas, teikiama pagalba mokiniams, vartojantiems šias medžiagas, plėtojamas tarpusavio bendradarbiavimas su Vaiko teisių ir įvaikinimo tarnybos specialistais, teisėsaugos, sveikatos priežiūros ir reabilitacijos įstaigomis;
   2. informacijai pasitvirtinus, kad mokinys vartojo narkotines, psichotropines ar kitas psichiką veikiančias medžiagas, organizuoja Gimnazijos Vaiko gerovės komisijos posėdį;
   3. Gimnazijos darbuotojus su Aprašo nuostatomis supažindina pasirašytinai.
6. Klasių vadovai su Aprašo nuostatomis mokinius supažindina pasirašytinai.

**IV. PAGALBOS PRIEMONĖS GIMNAZIJOS MOKINIAMS, EKSPERIMENTUOJANTIEMS, NEREGULIARIAI VARTOJANTIEMS PSICHOAKTYVIĄSIAS MEDŽIAGAS**

1. Gimnazijos darbuotojui kilus pagrįstų įtarimų ar esant kitų Gimnazijos bendruomenės narių pranešimų, jog mokinys gali turėti draudžiamų daiktų, nedelsdamas apie tai informuoja soc. pedagogą, jam nesant, Gimnazijos pavaduotoją ugdymui, direktorių. Mokinio prašoma parodyti jo asmeninius daiktus. Mokinio daiktai tikrinami vadovaujantis Kėdainių r. Šėtos gimnazijos direktoriaus patvirtintomis Mokinių elgesio tvarkos aprašo nuostatomis.
2. Gavus informaciją apie tai, kad mokinys lankantis Gimnaziją galimai vartoja narkotines, psichotropines, kitas psichiką veikiančias medžiagas, organizuojamas Gimnazijos Vaiko gerovės komisijos posėdis.
3. Mokinys, mokinio tėvai (globėjai rūpintojai) informuojami apie gydymo, psichologinės ir socialinės pagalbos asmenims, vartojantiems psichoaktyviąsias medžiagas, galimybes Kėdainių rajone.
4. Mokiniui, tėvams (globėjams, rūpintojams) suteikiama informacija apie ankstyvosios intervencijos programą.
5. Rekomenduojama mokiniams galimai eksperimentuojantiems, nereguliariai vartojantiems psichoaktyvias medžiagas dalyvauti ankstyvosios intervencijos programoje.
6. Apie mokinio galimą apsinuodijimą psichiką veikiančiomis medžiagomis informuojama teritorinės policijos įstaiga ir (ar) Vaiko teisių apsaugos ir įvaikinimo skyrius pagal mokinio gyvenamąją vietą.

**V. BAIGIAMOSIOS NUOSTATOS**

1. Medicininė apžiūra atliekama ir kitos reikiamos sveikatos priežiūros paslaugos teikiamos asmens sveikatos priežiūros įstaigose Lietuvos Respublikos teisės aktų nustatyta tvarka.
2. Asmens sveikatos priežiūros specialistai, nustatę, kad vaikas vartojo narkotines, psichotropines, kitas psichiką veikiančias medžiagas, yra apsvaigęs nuo šių medžiagų, informuoja vaiką ir jo atstovus pagal įstatymą apie tai ir apie institucijas, įstaigas, organizacijas, teikiančias atitinkamą medicininę, psichologinę, socialinę, teisinę pagalbą.
3. Informacija apie vaikus, vartojančius narkotines, psichotropines, kitas psichiką veikiančias medžiagas, arba vaikus, turinčius priklausomybę nuo šių medžiagų, turi būti disponuojama tiek, kiek reikalinga vaiko teisei būti sveikam užtikrinti, tačiau nepažeidžiant vaiko teisės į privatų gyvenimą, asmens neliečiamybę, todėl ši informacija gali būti teikiama tik Lietuvos Respublikos teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| PATVIRTINTA  Kėdainių r. Šėtos gimnazijos  direktoriaus 2023 m. spalio 13d.  įsakymu Nr. V-153  Priedas Nr. 1. |

**APSVAIGIMO NUO PSICHOAKTYVIŲJŲ MEDŽIAGŲ NUSTATYMO POŽYMIŲ LENTELĖ**

|  |  |  |  |  |  |  |
| --- | --- | --- | --- | --- | --- | --- |
| **Požymis** | **Migdomieji ir raminamieji vaistai** | **Lakiosios medžiagos** | **Kanapės** | **Stimuliantai** | **Opiatai** | **Haliucinogenai** |
| **Vyzdžio dydis** | Normalus | Normalus | Normalus ar kiek išsiplėtęs | Išsiplėtęs | Susitraukęs | Išsiplėtęs |
| **Vyzdžio reakcija** | Sulėtėjusi | Sulėtėjus | Plečiasi | Sulėtėjus | Nereaguoja | Nereaguoja |
| **Nistagmas** | Yra | Yra | Nėra | Nėra | Nėra | Nėra |
| **Akies konvergencija** | Yra | Yra | Yra (paraudę akių baltymai) | Nėra (sutrikusi) | Nėra (sutrikusi) | Yra |
| **Laiko suvokimas** | Sulėtėjęs | Normalus | Pagreitėjęs | Pagreitėjęs | Sulėtėjęs | Pagreitėjęs |
| **Pulso dažnis** | Sulėtėjęs | Pagreitėjęs | Pagreitėjęs | Pagreitėjęs | Sulėtėjęs | Pagreitėjęs |
| **Dūrių žymės** | Nėra | Nėra | Nėra | Gali būti | Gali būti | Nėra |
| **Kvapas** | Nėra | Yra | Yra | Gali būti | Gali būti | Gali būti |

Šaltinis: Lietuvos Respublikos Narkotikų ir alkoholio departamento 2023 m. metodinės rekomendacijos ,,Psichoaktyviosios medžiagos ir mokykla: prevencijos ir intervencijos gairės“.